မြန်မာ–ဆိုမာလီယာ ဆက်ဆံရေး

မြန်မာ–ဆိုမာလီယာ ဆက်ဆံရေးသည် မြန်မာနိုင်ငံ နှင့် ဆိုမာလီယာဖက်ဒရယ်သမ္မတနိုင်ငံ အကြား တည်ရှိသည့် နိုင်ငံခြားရေးဆက်ဆံရေးဖြစ်သည်။

၂၀၂၆ ခုနှစ် ဇန်နဝါရီ ၉ ရက်နေ့ တွင် မလေးရှားနိုင်ငံ၊ကွာလာလမ်ပူမြို့ရှိ မြန်မာနိုင်ငံသံရုံး၌ သံတမန်ထူထောင်ခြင်းအတွက် လက်မှတ်ရေးထိုးခဲ့ပြီး နှစ်နိုင်ငံဆက်ဆံရေးကို တရားဝင်စတင် ဆောင်ရွက်ခဲ့ကြသည်။

ဆိုမာလီယာဖက်ဒရယ်သမ္မတနိုင်ငံသည် မြန်မာနိုင်ငံ၏ ၁၂၇ နိုင်ငံမြောက် သံတမန်အဆက်အသွယ် ထူထောင်သည့် နိုင်ငံ ဖြစ်ပြီး၊ တစ်ဖက်တွင် မြန်မာနိုင်ငံသည် ဆိုမာလီယာဖက်ဒရယ်သမ္မတနိုင်ငံ၏ ၁၂၅ နိုင်ငံမြောက် သံတမန်အဆက်အသွယ် ထူထောင်သည့် နိုင်ငံ ဖြစ်သည်။
 သမိုင်းကြောင်း 
ဆိုမာလီယာနိုင်ငံသည် အာဖရိက၏ အရှေ့ဘက်ဆုံး အပိုင်းတွင် တည်ရှိပြီး၊အာဖရိက ဦးချိုဒေသ တစ်ခုဖြစ်သည်။နိုင်ငံ၏ အနောက်မြောက်ဘက်တွင် ဂျီဘူတီနိုင်ငံ၊ အနောက်တောင်ဘက်တွင် ကင်ညာနိုင်ငံ၊ မြောက်ဘက်တွင် ယီမင်နိုင်ငံ နှင့် အေဒင်ပင်လယ်ကွေ့ ၊ အရှေ့ဘက်တွင် အိန္ဒိယသမုဒ္ဒရာ၊ အနောက်ဘက်တွင် အီသီယိုးပီးယားနိုင်ငံ တို့ ရှိကြသည်။ ဆိုမာလီယာနိုင်ငံသည် အာဖရိကတိုက်တွင် ကမ်းရိုးတန်း အရှည်လျားဆုံးသော နိုင်ငံဖြစ်သည်။တရားဝင် အခေါ်အဝေါ်မှာ ဆိုမာလီယာဖက်ဒရယ်သမ္မတနိုင်ငံ ဖြစ်သည်။

၂၀၂၅ ခုနှစ် အောက်တိုဘာလ ၁၇ ရက်တွင် မလေးရှားနိုင်ငံဆိုင်ရာ မြန်မာသံရုံးယာယီတာဝန်ခံ/သံအမတ်ကြီး ဦးအောင်ကျော်မိုးနှင့် မလေးရှားနိုင်ငံဆိုင်ရာ ဆိုမာလီယာ သံအမတ်ကြီး Mr. Ali Mohamed Abukar တို့သည် ကွာလာလမ်ပူမြို့ရှိ ပြည်ထောင်စုသမ္မတ မြန်မာနိုင်ငံသံရုံး၌ ဆိုမာလီယာနှင့် မြန်မာကြား သံတမန်ဆက်ဆံရေး ထူထောင်ရေး ကိစ္စရပ်များအတွက်  နှစ်နိုင်ငံ ဆက်ဆံရေးနှင့် စီးပွားရေး ပူးပေါင်းဆောင်ရွက်မှု တိုးမြှင့်ရေး ကိစ္စရပ်များကို ရင်းရင်းနှီးနှီး ဆွေးနွေးခဲ့ကြပြီးနောက် နှစ်နိုင်ငံသံတမန်အဆက်အသွယ်ထူထောင်ခြင်းအား သဘောတူခဲ့ကြသည်။ 

ထို့နောက်  နှစ်နိုင်ငံအကြား သံအမတ်ကြီးအဆင့်ဖြင့် သံတမန်အဆက်အသွယ်ထူထောင်ခြင်းအား နိုင်ငံတော်အဆင့် အပြန်အလှန်ညှိနှိုင်းဆွေးနွေးကြပြီး၊ကုလသမဂ္ဂ ပဋိညာဉ်စာတမ်းပါမူကြီးများနှင့် အပြည်ပြည်ဆိုင်ရာဥပဒေတို့ကို အခြေခံ၍ သံတမန်ဆက်ဆံရေးနှင့် ကောင်စစ်ဆက်ဆံရေးဆိုင်ရာ ဗီယင်နာကွန်ဗင်းရှင်းတို့နှင့်အညီ နှစ်နိုင်ငံ ချစ်ကြည်ရင်းနှီးမှုနှင့် ပူး‌ပေါင်းဆောင်ရွက်မှု တိုးတက်ခိုင်မာစေရန် အပြန်အလှန်သဘောတူညီခဲ့ကြသည်။

၂၀၂၆ ခုနှစ် ဇန်နဝါရီ ၉ ရက်တွင် ကွာလာလမ်ပူမြို့ မြန်မာသံရုံး၌ ပြည်ထောင်စုသမ္မတ မြန်မာနိုင်ငံတော်နှင့် ဆိုမာလီယာ ဖက်ဒရယ်သမ္မတနိုင်ငံတို့အကြား သံတမန်အဆက်အသွယ် ထူထောင်ခြင်းဆိုင်ရာ ပူးတွဲကြေညာချက်ကို မလေးရှားနိုင်ငံဆိုင်ရာ မြန်မာသံရုံးယာယီတာဝန်ခံ/သံအမတ်ကြီး ဦးအောင်ကျော်မိုးနှင့် မလေးရှားနိုင်ငံဆိုင်ရာ ဆိုမာလီယာ သံအမတ် ကြီး Mr. Ali Mohamed Abukar တို့က လက်မှတ်ရေးထိုးခဲ့ကြသည်။

 ထင်ရှားဖြစ်ရပ် 
၂၀၂၁ ခုနှစ်၊ဖေဖော်ဝါရီ ၁ရက် မြန်မာနိုင်ငံတွင် ဖြစ်ပွားခဲ့သော နိုင်ငံရေးအကျပ်အတည်းကာလနောက်ပိုင်းတွင်  အာဖရိကနိုင်ငံများအနက်    ဂီနီ ဘစ်ဆောသမ္မတနိုင်ငံ ပြီးလျှင်   ဒုတိယမြောက်အာဖရိကနိုင်ငံတစ်ခုနှင့်   သံအမတ်ကြီး အဆင့်ဖြင့် နှစ်နိုင်ငံအကြား သံတမန်အဆက်အသွယ် ထူထောင်ခဲ့ခြင်း ဖြစ်သည်။

 ကိုးကား 

ဆိုမာလီယာနိုင်ငံ
မြန်မာနိုင်ငံ